|  |
| --- |
| PATVIRTINTA  Klaipėdos miesto savivaldybės  tarybos 2016 m. gruodžio 22 d.  sprendimu Nr. T2-290 |
| (Klaipėdos miesto savivaldybės |
| tarybos |
| sprendimo Nr.   redakcija) |

**KLAIPĖDOS MIESTO SAVIVALDYBĖS**

**JAUNIMO POLITIKOS PLĖTROS PROGRAMOS (NR. 09) APRAŠYMAS**

|  |  |  |  |  |  |  |  |
| --- | --- | --- | --- | --- | --- | --- | --- |
| Biudžetiniai metai | **2017-ieji metai** | | | | | | |
| Asignavimų valdytojas(-ai), kodas | Savivaldybės administracija, 1 | | | | | | |
| Programos pavadinimas | **Jaunimo politikos plėtros programa** | | | | Kodas | | **09** |
| **Ilgalaikis prioritetas**  **(pagal KSP)** | Sveika, sumani ir saugi bendruomenė Miesto konkurencingumo didinimas | | | | **Kodas** | | **I****III** |
| **Šia programa įgyvendinamas savivaldybės strateginis tikslas** | Užtikrinti gyventojams aukštą švietimo, kultūros, socialinių, sporto ir sveikatos apsaugos paslaugų kokybę ir prieinamumą | | | | Kodas | | **3** |
| **Programos tikslas** | Sudaryti sąlygas kokybiškai jaunimo saviraiškai | | | | Kodas | | **01** |
| **Tikslo įgyvendinimo aprašymas:**  **01 uždavinys. Aktyvinti jaunimo ir su jaunimu dirbančių organizacijų veiklą.**  Įgyvendinant uždavinį bus vykdomos šios priemonės:  *Jaunimo ir su jaunimu dirbančių organizacijų bei jų iniciatyvų skatinimas.* Priemonė skirta jaunimo organizacijų (toliau – JO) ir su jaunimu dirbančių organizacijų (toliau – SJDO) skatinimui per projektines veiklas. Projektai gali būti savivaldybės, nacionalinio ir tarptautinio lygio.  Klaipėdos miesto savivaldybėje finansuojami projektai:  1. JO ir SJDO galimybių plėtojimo ir institucinės paramos projektai, kuriais siekiama didinti JO ir SJDO veiklos kokybę ir efektyvumą bei užtikrinti nuolatinės veiklos tęstinumą;  2. jaunimo iniciatyvų projektai, kuriais siekiama spręsti įvairias jaunimo problemas ir didinti jaunų žmonių aktyvų dalyvavimą įvairiose veiklose (visuomeninėse, socialinėse, savanorystės, verslumą skatinančiose ir kt.).  Konkurso būdu JO ir SJDO projektai bus atrenkami ir iš dalies finansuojami vadovaujantis Jaunimo projektų dalinio finansavimo iš savivaldybės biudžeto lėšų nuostatais, patvirtintais Klaipėdos miesto savivaldybės administracijos direktoriaus 2016 m. gegužės 27 d. įsakymu Nr. AD1-1682 „Dėl Jaunimo projektų dalinio finansavimo iš savivaldybės biudžeto lėšų nuostatų patvirtinimo“. 2017 m. pagal anksčiau išvardytus prioritetus planuojama iš dalies finansuoti 16 JO ir SJDO projektų. JO ir SJDO iniciatyvos skatinamos tiek nacionaliniu (dažniausiai tokius projektus finansuoja Lietuvos Respublikos socialinės apsaugos ir darbo ministerija), tiek tarptautiniu (dažniausia tai ERASMUS+) lygiu. Įvairiems projektams bendrojo finansavimo dydis yra skirtingas ir gali svyruoti nuo 10 % iki 30 %, priklausomai nuo nacionalinių ir tarptautinių projektų finansavimo nuostatų. Dažniausiai organizacijos, gaunančios savivaldybės bendrąjį finansavimą, tokiuose projektų konkursuose gauna papildomų balų arba vertinamos prioritetine tvarka. Planuojama, kad 2017 m. bendrąjį finansavimą gaus 3 projektai.  *Klaipėdos jaunimo įvaizdžio stiprinimas.* Siekiama stiprinti bendrą Klaipėdos jaunimo įvaizdį, kuris sujungia Klaipėdos miesto aukštojo mokslo, profesinio mokymo ir bendrojo ugdymo įstaigas, JO ir SJDO, kitas nevyriausybines organizacijas (NVO) ir jaunimo iniciatyvas, leidžia tinkamai atstovauti ir reprezentuoti Klaipėdą jaunimo iniciatyvose nacionaliniu ir tarptautiniu lygiu. 2017 metais bus sukurtas bendras logotipas „Klaipėda – jaunimo uostas“ ir jo naudojimo aprašas, pagal jį sukurta ir pagaminta atributika bei reprezentatyvios priemonės (apie 150 komplektų).  2017 m. taip pat planuojama suorganizuoti 4 renginius, gerinančius Klaipėdos jaunimo įvaizdį ir tampančiais tradiciniais mieste:  - „Klaipėda – jaunimo uostas. Studijų regata‘17“ (planuojamas dalyvių skaičius –2500);  - „Klaipėda – jaunimo uostas. Rugsėjo 1-osios šventė“ (planuojamas dalyvių skaičius – 1000);  - „Klaipėda – jaunimo uostas. Jaunimo savaitgalis“ (planuojamas dalyvių skaičius – 500);  - „Klaipėda – jaunimo uostas. Jaunimo lyderiai“ (planuojamas dalyvių skaičius – 150).  *Jaunimo pritraukimas į Klaipėdos miestą.* Siekiama vykdyti priemones, kurios pritrauktų jaunimą į Klaipėdą. Norima pritraukti Vakarų regiono ir kitų regionų moksleivius ir jaunuolius Klaipėdoje studijuoti, dirbti ir gyventi. Norima pristatyti Klaipėdą kaip studijų, verslo ir draugišką jaunimui miestą. 2017 m. planuojama suorganizuoti 2 renginius, kurie įtrauktų ne tik moksleivius, bet ir karjeros konsultantus bendrojo ugdymo mokyklose. Bus ieškoma įdomaus ir interaktyvaus renginio formato, sujungiančio Klaipėdos miesto aukštąsias mokyklas, verslo sektorių ir JO, SJDO bei kitas NVO. Planuojama, kad renginiuose turėtų dalyvauti 200 ir daugiau dalyvių.  Siekiant paskatinti gabius ir talentingus moksleivius studijuoti Klaipėdoje, numatoma skirti stipendijas gabiems ir talentingiems Klaipėdos aukštųjų mokyklų I kurso studentams.  Atrinkus jaunuosius Klaipėdos ambasadorius, planuojama dalyvauti kasmetiniame Vakarų Lietuvos regiono renginyje „Jaunimo vasaros akademija“ ir jo metu pristatyti Klaipėdą kaip jaunimui draugišką miestą. Į šį renginį kasmet susirenka daugiau kaip 200 jaunimo iš Vakarų Lietuvos regiono savivaldybių, vyksta įvairūs mokymai ir keičiamasi gerąja patirtimi. 2017 m. planuojama atrinkti ir į renginį, kuris vyks Kelmėje, deleguoti 12 jaunųjų klaipėdiečių.  *Tarptautinio bendradarbiavimo plėtojimas.* Toliau bus įgyvendinamas URBACT projektas „Y kartos miestas“ („Gen-Y City“). Projekto tikslas ir iššūkis – surasti būdus, kaip pritraukti, išlaikyti ir ugdyti Y kartą (jaunimą) mieste. Projekto metu sudaryta vietos veiklos grupė (jos nariai – JO, SJDO ir savivaldybės institucijų atstovai), organizuojami jos narių susitikimai ir rengiamas bendras vietos veiksmų planas. Vietos veiklos grupės nariai dalyvauja tarptautiniuose susitikimuose (projekte yra partnerių iš 12 skirtingų ES šalių), simuliuoja įvairias su tematika susijusias situacijas ir dalijasi gerąja patirtimi. Projekto veiklos bus baigtos vykdyti 2018 m.  2017 m. planuojama teikti paraišką konkursui „Europos jaunimo sostinė“ (siekiant gauti vardą 2020 m., paraiška turi būti pateikta iki 2017 m. vasario mėn.).  Klaipėdos miesto savivaldybės jaunimo atstovai nuolat kviečiami dalyvauti įvairiuose tarptautiniuose renginiuose, susijusiuose su integruotos jaunimo politikos formavimu. Kai kurie iš jų jau tapę tradiciniais. 2017 m. planuojama deleguoti 5 jaunimo atstovus į 3 tarptautinius renginius (pvz., į Baltijos miestų sąjungos (BMS) Jaunimo komiteto konferenciją, Europos prizu apdovanotų miestų asociacijos jaunimo forumą, asociacijos „Klaipėdos regionas“ atstovaujamų projektų jaunimo suvažiavimą), apmokant jiems nakvynės ir apgyvendinimo išlaidas.  *Premijų už miestui aktualius ir pritaikomuosius darbus skyrimas Klaipėdos aukštųjų ir profesinių mokyklų absolventams.* Vadovaujantis 2013 m. sausio 28 d. Klaipėdos miesto savivaldybės ir Klaipėdos universiteto pasirašyta bendradarbiavimo sutartimi ir kasmet tvirtinamu Klaipėdos miesto savivaldybės ir Klaipėdos universiteto bendradarbiavimo planu, buvo vykdoma priemonė „Piniginės premijos už miestui aktualų ir pritaikomąjį mokslinį darbą (bakalauro, magistro ar daktaro disertacijos) įsteigimas ir mokėjimas“. Klaipėdos miesto jaunimo ir Klaipėdos miesto akademinių reikalų tarybų iniciatyva buvo pasiūlyta premijas mokėti ne tik Klaipėdos universiteto studentams, bet ir kitų aukštųjų arba profesinių mokyklų absolventams. 2017 m. planuojama pinigines premijas už miestui aktualius ir pritaikomus darbus skirti 20-čiai absolventų.  *Jaunimo informavimo ir bendradarbiavimo stiprinimas.* Priemone siekiama stiprinti jaunimo informavimą ir bendradarbiavimą, strateginės partnerystės pagrindu kuriant bendradarbiavimo tinklus ir kompleksiškai naudojant įvairias interaktyvias ir nuolat palaikomas informacines sistemas: interneto svetainę klaipeda.jaunimas.lt, socialinius tinklus („Facebook“, „Twitter“ ir kt.), mobiliąją programą, jaunimo forumą.  *Klaipėdos jaunimo situacijos tyrimo parengimas.* Numatoma kas 4 metus vykdyti jaunimo situacijos Klaipėdoje tyrimą, kuris leistų identifikuoti esminius iššūkius, susijusius su šios grupės Klaipėdos miesto gyventojais ir pasiūlytų problemų sprendimo alternatyvas. Paskutinis tyrimas buvo atliktas 2015 m., kitas planuojamas 2019 metais.  **02 uždavinys. Skatinti jaunimo verslumą.**  Šio uždaviniu siekiama numatyti jaunų žmonių verslumo skatinimo priemones. Jaunimo verslumo skatinimas yra vienas iš prioritetinių nacionalinės ir ES jaunimo politikos klausimų.  Siekiant įtraukti daugiau jaunimo ir įkvėpti bei skatinti juos pradėti savo verslą ir kurti naujas darbo vietas,busorganizuojami šiuolaikiško formato verslumo renginiai (mokymai, seminarai, konkursai). 2017 m. planuojami 2 verslumo renginiai.  Kasmet kartu su Klaipėdos m. aukštosiomis ir profesinėmis mokyklomis planuojama organizuoti kompleksinę ir praktinę verslumo simuliaciją Vakarų Lietuvos regiono moksleiviams. Tokios simuliacijos skatina ne tik profesinių, bet ir bendrųjų kompetencijų, reikalingų verslumui, ugdymą ir lavinimą. Simuliacijos trukmė – 3 dienos. Simuliacija taip pat skatintų Klaipėdos miesto aukštųjų ir profesinių mokyklų bendradarbiavimą ir kurtų pridėtinę vertę miestui. 2017 m. planuojama organizuoti verslumo dirbtuves, į kurią numatoma pritraukti apie 200 jaunų žmonių. | | | | | | | |
| **01 tikslo rezultato vertinimo kriterijai** | | | | | | | |
| Kriterijaus pavadinimas,  mato vnt. | | Savivaldybės administracijos padalinys, atsakingas už rodiklio reikšmių pateikimą | Kriterijaus reikšmė, metais | | | | |
| 2016  (faktas) | 2017 | | 2018 | 2019 |
| Jaunų žmonių, dalyvaujančių iš savivaldybės biudžeto finansuojamų projektų ir renginių veiklose, skaičius | | Jaunimo reikalų koordinatorius | 7114 | 7000 | | 7500 | 8000 |
| **Galimi programos vykdymo ir finansavimo variantai:**  Klaipėdos miesto savivaldybės biudžeto lėšos, ES lėšos | | | | | | | |
| **Klaipėdos miesto savivaldybės 2013–2020 metų strateginio plėtros plano dalys, susijusios su vykdoma programa:**  1.1.2 uždavinys. Sudaryti sąlygas kokybiškai jaunimo saviraiškai | | | | | | | |

Priedas – 2017–2019 m. Jaunimo politikos plėtros programos (Nr. 09) tikslų, uždavinių, priemonių, priemonių išlaidų ir produkto kriterijų suvestinė.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_